Eigendur skipsins sem strandaði og stöðvaði umferð um Súesskurð segja að erfitt geti reynst að koma skipinu á flot. Sérfræðingar telja að það geti tekið margar vikur að losa skipið af strandstað.
Japanskir eigendur flutningaskipsins Ever Given, sem strandaði í Súesskurði, báðust í morgun afsökunar á óhappinu og sögðu að erfitt gæti reynst að ná skipinu á flot. Þeir segja engan hafa sakað og engin olía hafi lekið úr skipinu.
Greint var frá því í morgun að egypskir dráttarbátar væru að reyna að losa flutningaskipið sem þverar Súesskurðinn og hindrar alla umferð um hann. Fjöldi skipa bíður beggja vegna og bendir margt til að sú bið kunni að verða löng. Toshiaki Fujiwara, talsmaður Shoei Kisen Kaisha, japanska fyrirtækisins sem segist eiga skipið, sagðist í morgun ekki geta svarað því hve lengi það tæki að koma því á flot. Sérfræðingar segja að þeir hafi aldrei séð aðrar eins aðstæður. Það geti tekið frá nokkrum dögum upp í margar vikur að losa skipið, því ef ekki dugi einfaldar aðgerðir þurfi að létta það með því að hífa úr því gáma og jafnvel að dæla úr því eldsneyti og olíu, sem taki drjúgan tíma. Atburðurinn undirstrikar mikilvægi Súesskurðarins, en um hann fara nær allir vöruflutningar milli Asíu og Evrópu. Nærri 19.000 skip fóru um Súesskurð í fyrra með ríflega einn milljarð tonna af varningi. Strandið hefur þegar leitt til verðhækkunar á olíumarkaði, þar sem það raskar ferðum olíuskipa og seinkar afhendingu á olíu. Þá bitnar þetta á efnahag Egyptalands sem hefur miklar tekjur af ferðum skipa um Súesskurðinn.
Eigendur skips sem strandaði og stöðvaði umferð um Súesskurð, segja að erfitt geti reynst að koma skipinu á flot. Sérfræðingar telja að margar vikur geti tekið að losa skipið. af strandstað.